b'\n_START_ARTICLE_\nBrest, Francija\n_START_SECTION_\nGeografija\n_START_PARAGRAPH_\nMesto le\xc5\xbei v pokrajini Pays de L\xc3\xa9on na zahodnem robu Bretanjskega polotoka, ob izlivu reke Penfeld v zaliv Rade de Brest.\n_START_SECTION_\nZgodovina\n_START_PARAGRAPH_\nOzemlje Bresta je bilo v anti\xc4\x8dnem \xc4\x8dasu poseljeno z armori\xc5\xa1kim plemenom Osismii. Nastanek naselbine odgovarja izgradnji utrjenega rimskega tabora konec 3. stoletja, ki je s\xc4\x8dasoma postala glavno mesto Osismijev, zaradi obrambne lege in nadzora nad morjem prestavljeno iz Vorgiuma (Carhaix)._NEWLINE_V srednjem veku je njegovo pristani\xc5\xa1\xc4\x8de postalo pomembno za ves zahod. Leta 1593 je Brest z odlokom francoskega kralja Henrika IV. postal mesto. Leta 1631 je z Richelieujem dobil voja\xc5\xa1ko pristani\xc5\xa1\xc4\x8de, ki je bilo pod Vaubanom utrjeno (1683)._NEWLINE_Med drugo svetovno vojno so imeli Nemci v zalivu mo\xc4\x8dno podmorni\xc5\xa1ko bazo. Uni\xc4\x8den med bitko je bil po vojni obnovljen z denarjem iz Zahodne Nem\xc4\x8dije (ve\xc4\x8d milijard ameri\xc5\xa1kih dolarjev) kot vojno od\xc5\xa1kodnino. Proti koncu 20. stoletja je Brest zajela postopna deindustrializacija. V njem so se za\xc4\x8dele razvijati terciarne dejavnosti. Danes je Brest pomembno univerzitetno mesto. V njem se nahaja Univerza zahodne Bretanje (Universit\xc3\xa9 de Bretagne Occidentale), elitna francoska pomorska akademija (\xc3\x89cole Navale) in vrhunska dr\xc5\xbeavna visoka \xc5\xa1ola naprednih tehnologij (\xc3\x89cole nationale sup\xc3\xa9rieure de techniques avanc\xc3\xa9es Bretagne).\n_START_SECTION_\nZanimivosti\n_START_PARAGRAPH_\nBrest je poznan po svojem mostu Pont de Recouvrance, zgrajenim 17. julija 1954, voja\xc5\xa1kem arzenalu in ulici Rue de Siam. Med zgodovinskimi zgradbami sta obstala edino trdnjava in stolp Tour Tanguy.'